Fil-11 ta' Ġunju 2015, il-Kunsill qabel dwar approċċ ġenerali dwar ir- rekwiżiti tekniċi proposti għall-bastimenti tal-passaġġi fuq l-ilma interni . Fil-futur, standards tekniċi bħal dawn se jiġu żviluppati fil- Kumitat Ewropew għat-tfassil tal-Istandards fin-Navigazzjoni Interna (CESNI) . L-istandards imfassla mis-CESNI se japplikaw awtomatikament fil-verżjoni aġġornata tagħhom. Proċeduri simplifikati Ir-riforma se tissimplifika u tħaffef il-proċeduri, b'mod partikolari biex tadatta l-istandards għall-progress tekniku. Dan għandu jiżgura livell għoli ta' sikurezza, u jħeġġeġ l-innovazzjoni u l-investiment f'teknoloġiji ġodda. Il-qafas il-ġdid se jipprovdi ċertezza legali u jkun eħfef biex jintuża mill-amministrazzjonijiet nazzjonali tal-istati membri. L-istandards infushom mhumiex mibdula mill-proposta li qed tiġi diskussa. Promozzjoni ta' trasport ekoloġiku u mingħajr periklu Meta mqabbel ma' tipi ta' trasport fuq l-art, it-trasport bil-passaġġi fuq l-ilma interni huwa effiċjenti fl-enerġija, bla periklu u silenzjuż, u kważi mingħajr ebda konġestjoni. Id-direttiva abbozzata hija waħda mill-miżuri maħsuba biex isir użu aħjar tax-xmajjar u l-kanali tal-Ewropa, u b'mod partikolari biex tinġarr aktar merkanzija fuqhom (il-pakkett NAIADES II). Ħidma flimkien mal-Kummissjoni Ċentrali għan-Navigazzjoni fuq ir-Renu (CCNR) Bħalissa hemm żewġ ċertifikati differenti tan-navigazzjoni interna mħaddma fl-UE: iċ-ċertifikat tal-UE u ċ-ċertifikat tar-Renu. Is-sistema ta' żewġ ċertifikati se tkompli iżda jkun ħafna aktar faċli jekk tinżamm l-ekwivalenza bejniethom. Il-Kumitat il-ġdid tas-CESNI twaqqaf fit-3 ta' Ġunju taħt l-awspiċji tal-Kummissjoni Ċentrali għan-Navigazzjoni fuq ir-Renu (CCNR). Se jkun miftuħ għal esperti mill-istati membri kollha tal-UE. Fl-istess ħin se jkun jista' juża l-kompetenza esperta li s-CCNR bniet matul is-snin bl-iżvilupp u l-aġġornament tar-rekwiżiti tekniċi. Id-direttiva abbozzata se tapplika biss għall-istati membri fejn isir użu sostanzjali ta' navigazzjoni interna. L-istati membri li ġejjin mhumiex meħtieġa li jimplimentawha: id-Danimarka, l-Estonja, l-Irlanda, il-Greċja, Spanja, Ċipru, il-Latvja, Malta, il-Portugall, is-Slovenja u l-Finlandja. L-att abbozzat, li jirrevedi d-direttiva eżistenti tal-2006, irid jiġi approvat kemm mill-Kunsill kif ukoll mill-Parlament Ewropew. Il-Parlament adotta l-opinjoni tiegħu fl-ewwel qari f'April 2014. Rekwiżiti tekniċi għall-bastimenti tal-passaġġi fuq l-ilma interni — Approċċ ġenerali Ara l-paġna tal-laqgħa